SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 265

**2022. gada 16. februārī plkst. 10.00**

Videokonferences formātā

Sēdē piedalās:

**komisijas deputāti**:

**Juris Rancāns**

**Edvīns Šnore**

**Ainars Bašķis**

**Raimonds Bergmanis**

**Ivans Klementjevs**

**Ainars Latkovskis**

**Māris Možvillo**

**Mārtiņš Šteins**

**Atis Zakatistovs**

**uzaicinātās personas:**

* Ministru prezidenta parlamentārā sekretāre **Evika Siliņa;**
* Veselības ministra padomniece juridiskajos jautājumos **Dace Spaliņa;**
* Veselības ministrijas Juridiskā departamenta direktore **Ilze Šķiņķe**;
* Veselības ministrijas Farmācijas departamenta direktore **Inese Kaupere;**
* Veselības ministrijas Sabiedrības veselības departamenta Vides veselības nodaļas vadītāja **Jana Feldmane;**
* Slimību profilakses un kontroles centra Infekcijas slimību riska analīzes un profilakses departamenta direktors **Jurijs Perevoščikovs;**
* Ārlietu ministrijas trešā sekretāre **Tatevika Paronjana;**
* Tieslietu ministrijas parlamentārā sekretāre **Ilona Kronberga**;
* Tieslietu ministrijas Valststiesību departamenta direktore **Sanita Armagana;**
* Vides aizsardzības un reģionālās attīstības ministrijas Juridiskās nodaļas vadītāja **Olga Paipala;**
* Izglītības un zinātnes ministrijas Juridiskais un nekustamo īpašumu departamenta direktors **Raimonds Kārkliņš;**
* Izglītības un zinātnes ministrijas Juridiskais un nekustamo īpašumu departamenta direktora vietniece **Daiga Dambīte;**
* Kultūras ministrijas valsts sekretāres vietnieks **Uldis Zariņš;**
* Labklājības ministrijas Darba attiecību un darba aizsardzības politikas departaments direktora vietniece **Ineta Vjakse;**
* Iekšlietu ministrijas parlamentārais sekretārs **Mārtiņš Šteins,** Saeimas deputāts**;**
* Iekšlietu ministrijas valsts sekretāra vietnieks Juridiskā departamenta direktors **Vilnis Vītoliņš;**
* Ekonomikas ministrijas Konkurences, tirdzniecības un patērētāju tiesību nodaļas vadītājs **Didzis Brūklītis;**
* Aizsardzības ministrijas Nodrošinājuma un aizsardzības investīciju politikas departamenta vecākā eksperte **Biruta Kleina;**
* Aizsardzības ministrijas Juridiskā departamenta direktores vietniece **Sanda Vistiņa;**
* Satiksmes ministrijas Drošības politiku koordinācijas nodaļas vadītājs **Viktors Līpenīts;**
* Satiksmes ministrijas valsts sekretāra vietnieks **Dins Merirands;**
* Zemkopības ministrijas parlamentārais sekretārs **Edgars Kronbergs;**
* Zemkopības ministrijas valsts sekretāra vietnieks **Kaspars Cirsis;**
* Tiesībsarga Sociālo, ekonomisko un kultūras tiesību nodaļas vadītāja **Ineta Rezevska;**
* Izglītības kvalitātes valsts dienesta Uzraudzības departamenta direktors **Juris Zīvarts;**
* Valsts ugunsdzēsības un glābšanas dienesta Krīzes vadības nodaļas vadītājs **Kaspars Druvaskalns;**
* Valsts darba inspekcijas direktora vietniece **Andra Auziņa;**
* Eiropas Komisijas pārstāvniecības Latvijā Politikas nodaļas speciāliste **Eva Jaskovska;**
* Latvijas Brīvo arodbiedrību savienības priekšsēdētājs **Egils Baldzēns**;
* Latvijas Iekšlietu darbinieku arodbiedrības valdes priekšsēdētājs **Armands Augustāns;**
* Francijas institūta Latvijā direktores vietniece **Sandra Urtāne.**

**citas personas:**

Saeimas Juridiskā biroja **vecākā juridiskā padomniece Līvija Millere**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, E.Kalniņa**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteE.Kalniņa

**Sēdes veids:** atklāta

Darba kārtība:

1. Covid 19 infekcijas izplatības tendences un pārvaldība.

2. Grozījumi Ministru kabineta 2021. gada 28. septembra noteikumos Nr. 662 "Epidemioloģiskās drošības pasākumi Covid-19 infekcijas izplatības ierobežošanai", kuri skar personu tiesības un likumiskās intereses un var ietekmēt valsts ekonomiku.

3. Ministru kabineta 2022. gada 10. februāra rīkojums Nr. 84 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

4. Ministru kabineta 2022. gada 11. februāra rīkojums Nr. 85 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

5. Iespējamā komisijas iniciatīva grozījumiem Covid-19 infekcijas izplatības pārvaldības likumā.

6. Dažādi.

**J.Rancāns** atklāj komisijas sēdi, veic deputātu klātbūtnes pārbaudi un informē par izskatāmo darba kārtību un uzaicinātajām amatpersonām.

1. Covid 19 infekcijas izplatības tendences un pārvaldība.

2. Grozījumi Ministru kabineta 2021. gada 28. septembra noteikumos Nr. 662 "Epidemioloģiskās drošības pasākumi Covid-19 infekcijas izplatības ierobežošanai", kuri skar personu tiesības un likumiskās intereses un var ietekmēt valsts ekonomiku.

3. Ministru kabineta 2022. gada 10. februāra rīkojums Nr. 84 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

4. Ministru kabineta 2022. gada 11. februāra rīkojums Nr. 85 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

**J.Rancāns** dod vārdu Ministru prezidenta parlamentārai sekretārei E.Siliņai iepazīstināšanai ar aktuālo situāciju, Covid 19 infekcijas izplatības tendencēm un pārvaldību, Grozījumiem Ministru kabineta 2021. gada 28. septembra noteikumos Nr. 662 "Epidemioloģiskās drošības pasākumi Covid-19 infekcijas izplatības ierobežošanai", kuri skar personu tiesības un likumiskās intereses un var ietekmēt valsts ekonomiku, Ministru kabineta 2022. gada 10. februāra rīkojumu Nr. 84 un Ministru kabineta 2022. gada 11. februāra rīkojumu Nr. 85 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

**E.Siliņa** informē, ka 10. februārī valdība pieņēma grozījumus ārkārtējās situācijas rīkojumā, kā rezultātā rīkojums papildināts ar regulējumu attiecībā uz dīkstāves termiņa beigām – ja šis termiņš iestājas ātrāk, tas ir pagarināts līdz ārkārtējās situācijas beigām (vienai daļai nodarbināto 15. februārī beigtos dīkstāves termiņi – t.i., nevakcinētajām personām, kurām piemērots 3 mēnešu maksimālais dīkstāves termiņš). Šie grozījumi deva darba devējiem iespēju sagaidīt valdības 15. februāra lēmumus, neatbrīvojot darbiniekus gadījumā, ja attiecībā uz viņu darbības nozari turpmāk nebūs attiecināma prasība par iekšzemes sertifikāta lietošanu. No 1. marta visiem darbiniekiem vairs nebūs prasības pēc sertifikāta – viņiem situācija tādējādi būs labvēlīgāka. Vēl tika pieņemti grozījumi attiecībā uz skolām, jo šobrīd ir liels kontaktpersonu skaits arī skolās – lai nebūtu jāgaida 10 dienas, tika grozīti kontaktpersonu termiņi.

11. februārī valdība attālināti pieņēma grozījumus, ka no 1. marta lielai daļai pakalpojumu vairs nebūs vajadzīgi sertifikāti, bet daļai šī prasība tomēr saglabāsies. 15. februāris bija datums, kad balstvakcinācija būtu jāuzsāk tiem cilvēkiem, kas vakcinējās pagājušā gada pavasarī, vasarā – viņiem beigtos sertifikāta derīguma termiņš, ņemot vērā to, ka viņiem nav pilnās vakcinācijas, tādējādi arī šis termiņš tika pagarināts līdz ārkārtējās situācijas beigām, lai neizveidotos situācija, ka nebūtu iespējams aiziet uz veikalu, jo šobrīd februārī vēl ir spēkā prasība par sertifikātu nepieciešamību tirdzniecības centros.

Svarīgākais, kas vēl tika pieņemts, ir 3 soļu princips, kādā veidā notiek izeja no Covid. Šodien stājas spēkā nosacījumi attiecībā uz bērniem – visi bērni līdz 18 gadu vecumam visur iet ar zaļo sertifikātu – šī prasība par sertifikātu faktiski vairs nav spēkā). Attiecībā uz bērniem arī nomainīts kontaktpersonu statuss skolās – ja kāds saslimst mājsaimniecībā, tad saglabājas 10 dienu karantīna šim bērnam un arī pārējiem; ja saslimst kāds bērns klasē, tad pārējiem nav jāievēro šie karantīnas nosacījumi. Tas būtiski uzlabo situāciju, ka klātienē var piedalīties gan bērnudārza bērni, gan arī audzinātājas, tādā veidā netiekot izslēgtas no savu darba pienākumu veikšanas.

Vēl būtiska lieta, kas stājas spēkā šodien, ka tirdzniecības vietās vairs nav darba laika ierobežojumu, tās var strādāt tik ilgi, cik vēlas.

No 1. marta tiek atcelta liela daļa ierobežojumu, tie mainās. Tika pieņemts lēmums, ka vispārējās prasības pēc sertifikātiem visiem strādājošajiem valsts, pašvaldību un privātajā sektorā vairs nav, taču tiek noteiktas atsevišķas grupas, kurām šī prasība tiek saglabāta.

Atstādināšanas, dīkstāves un balstvakcinācijas termiņi – visi šie termiņi ir pagarināti līdz 1. aprīlim, jo tas ir nākamais un šobrīd galējais solis, ka no 1.aprīļa vairs nav būtisku ierobežojumu ne attiecībā uz sertifikātiem pakalpojumiem, ne attiecībā uz sertifikātiem darba vietās, ne arī attiecībā uz īpašām prasībām par m2 ievērošanu, darba laika ierobežojumiem un tamlīdzīgiem nosacījumiem.

Pārejas posmā no 1. marta līdz 1. aprīlim saglabājas prasība pēc drošības sertifikātiem šobrīd slēgtajās nozarēs (piemēram, akvaparki, izklaide, disko). Min spoguļprincipu – ja prasība pēc sertifikāta ir darbiniekiem, tad sertifikāta prasība ir arī apmeklētājiem. Otrs un galvenais princips – tur, kur nav iespējams nēsāt masku, tur vēl martā tiek prasīts sertifikāts, bet tur, kur masku nēsāt ir iespējams, tur sertifikāts netiek prasīts.

Nozarēs, kuras joprojām tiek uzskatītas par augstākā riska nozarēm – veselības nozare, valsts sociālās aprūpes centri un izglītības nozare – saglabājas prasība par sertifikātu (gan darbiniekiem, gan apmeklētājiem).

Vēl tika saglabāta prasība par sertifikātu marta laikā, ja darba devējs to uzskata par nepieciešamu – darba devējs var noteikt tās nozares, kur viņa ieskatā ir augsta riska vieta. Pārējiem, kā tas bija iepriekš, piemēram, valsts amatpersonām, pašvaldību darbiniekiem un privātajā sektorā (kur nav augstā riska palielinātas saskarsmes dēļ), prasība par sertifikātu vairs nav spēkā.

Tirdzniecības centros no 1. marta vairs nebūs nepieciešami sertifikāti, saglabāsies tikai m2 ierobežojumi. Kafejnīcās, kultūras vietās nav vairs spēkā prasības par norobežošanu, sēdvietu izkārtojumu. Ir maksimālais ierobežojums lielajiem kultūras pasākumiem – 3000 cilvēku liels skaits. Ārtelpās sertifikātu prasību nav ne rīkotājiem, ne apmeklētājiem, bet arī noteikts 3000 cilvēku maksimālais skaits.

Attiecībā par karantīnām izmaiņas paliek tādas, kādas jau nolemtas iepriekš. Par Covid pasi – tas ir dokuments, kas bija jāaizpilda, ieceļojot Latvijā – no 1. marta šī prasība tiek atcelta.

Rezumē, ka notiek iziešana no Covid, tiek mainīti principi; valdība ir vienojusies, ka radušās neprecizitātes, ja tādas būs, MK novērsīs nākamās nedēļas laikā.

**J.Rancāns** vēlas precizēt, vai no 1. aprīļa principā tiks atcelti MK noteikumi, vai tie tiks grozīti līdz līmenim, ka mēs atgriežamies pirmspandēmijas dzīvē.

**E.Siliņa** skaidro, ka spēkā paliek Covid-19 infekcijas izplatības pārvaldības likums. Lietas, kas mainās, ir svītrotas, bet šobrīd pamatā ir grozīti Ministru kabineta 2021. gada 28. septembra noteikumi Nr. 662 "Epidemioloģiskās drošības pasākumi Covid-19 infekcijas izplatības ierobežošanai", jo liela daļa šo prasību jau tika iestrādātas MK noteikumos (tie bija primārie, kas jāgroza). Ārkārtējai situācijai beidzoties, beidzas arī visi ārkārtējās situācijas rīkojumā aprakstītie pasākumi – nav nepieciešamības to visu pārnest uz Covid likumu, visdrīzāk vēl tikai kaut ko varētu ņemt ārā. Turpmāk vēl noteikti daudz kas tiks svītrots no MK noteikumiem Nr. 720 un Nr. 662.

**S.Armagana** vēlas komentēt par darba organizāciju attiecībā uz Tieslietu ministrijas jomu, kas ir Covid-19 infekcijas izplatības pārvaldības likums – šobrīd ir pieņemti grozījumi MK noteikumos Nr. 662, un, balstoties uz šiem grozījumiem, kur jau iekšā ir grozījumi ar atlikto spēkā stāšanos no 1. aprīļa, tuvākās nedēļas laikā plānots pārskatīt minēto likumu, tad pēc nedēļas vai divām Saeimā varētu būt likumprojekts, kas paredzētu svītrot virkni normu un pielāgot normas likumam. Pilnībā šo likumu atcelt nav plānots ar domu, ka nav zināms, kas sagaida rudenī – ja viss ir kārtībā, tad varētu atcelt.

**J.Feldmane** papildina, ka, runājot par grozījumiem, vakar valdība pieņēma apjomīgus grozījumus MK noteikumos Nr. 662 (ar 1. martu un ar 1. aprīli daudzas normas zaudē spēku). Šīs normas un likuma normas būtu jāsalāgo savā starpā.

Par vakcinācijas gaitu – primāro vakcināciju pabeiguši 68,4% iedzīvotāju, balstvakcināciju saņēmuši 25,5% iedzīvotāju (no tiem, kuriem šobrīd būtu jāveic balstvakcinācija – 58,6% to ir saņēmuši). Augstākā aptvere ir vecuma grupā 70-79 gadi (42,9%), kuri veikuši šo vakcināciju.

No 15. aprīļa Latvijā netiek turpināts vakcinācijas derīguma termiņš pakalpojumu saņemšanai – tas būtu skāris vairāk nekā 36 000 iedzīvotāju. Vienlaikus atgādina, ka ceļošanai šis vakcinācijas termiņš saglabājas saskaņā ar ES regulējumu – 270 dienas neatkarīgi no vakcīnas.

J.Perevoščikovs prezentē aktuālos epidemioloģiskos datus (*prezentācijas kopija pievienota pielikumā*). Informē, ka pagājušajā nedēļā novērojams saslimstības pieaugums par 12,1%.

IZM skrīninga rezultātā atklāto gadījumu skaits pagājušajā nedēļā samazinājies par 9,6%, bet ārpus izglītības iestāžu skrīninga – pieaugums par 15,1%.

7 dienu kumulatīvais testu skaits pieaudzis par 5,4% dienā, IZM skrīnings samazinājies par 10%, bet rutīnas testiem pieaugums par 8,2%. 2022. gada 6. nedēļā, Covid-19 gadījumu skaits turpināja pieaugt ātrāk, nekā testu skaita pieaugums.

Pozitīvo testu skaits turpinājis pieaugt un sasniedzis savu maksimumu – 41,5% (nedēļas laikā pozitīvo testu rezultātu īpatsvars pieaudzis par 2,5%).

Veikto testu struktūra sadalīta 2 daļās – kopējā testu struktūra pārējā populācijā un izglītības sektorā veiktie skrīninga testi. Izglītības sektorā veiktie testi sastāda 13%, pārējā populācijā – 87%. 10% pozitīvo gadījumu atklāti IZM skrīninga ietvaros, bet 90% – pārējie.

Izglītojamo un izglītības iestāžu skrīninga rezultātā atklāto Covid-19 gadījumu skaits un pozitīvo paraugu īpatsvars ir 31%.

Turpinās iknedēļas skrīninga testi ar apvienotiem paraugiem, kad tiek pārbaudīta visa klase. Sarucis apvienoto paraugu skaits (iemesls iespējams daudz kur noteiktā karantīna). Apvienoto paraugu skaits un pozitīvo testu īpatsvars palielinājies līdz 11,1%.

Covid-19 gadījumu skaits izglītojamo un izglītības iestāžu darbinieku vidū uzrāda nelielu pieaugumu.

Saslimstības pieaugums novērojams visās vecuma grupās, izņemot 1 grupā novērojams mērens pieaugums – bērniem 0-9 gadi. Vecuma grupā 10-19 vislielākais pieaugums (sasniedzis plato).

Nav neviena reģiona, kur nebūtu novērojams saslimstības pieaugums, bet vislielākā saslimstība ir Rīgā un Vidzemes reģionā, pēdējās vietās – Pierīgas un Latgales reģioni.

Vislielākā saslimstība novērojama Jelgavas pilsētā, Mārupes un Ķekavas novados, pēdējā vietā – Ādažu novads.

7 dienu kumulatīvie rādītāji par stacionēto inficēto pacientu skaitu uzrāda pieaugošu tendenci (uzrāda pieaugumu par 15,9% dienā), bet stacionēto pacientu īpatsvars ir samazinājies – 1,9%.

Pacienti, kas ārstējas stacionāros – novērojams pieaugums par 17,8%.

Pagaidām nav novērojama ne krasa pasliktināšanās, ne uzlabošanās rādītājos par smago Covid pacientu skaitu stacionāros, tas stabili svārstās – šobrīd ir 5,1% pieaugums.

Pacienti stacionāros sadalīti 2 grupās – 1) pamatdiagnoze – Covid; 2) pamatdiagnoze – cita, bet inficēšanās ar Covid konstatēta vai stacionēšanās laikā vai inficējoties stacionārā (no citiem pacientiem vai medicīnas darbiniekiem). Pacientu, kuriem pamatdiagnoze – Covid, skaits ir 645, savukārt pacientu, kuriem pamatdiagnoze ir cita, skaits sasniedz 577. Pieaugums novērojams abās grupās, bet intensīvāks pieaugums pacientiem ar citu pamatdiagnozi.

Saslimstība vecuma grupās, kuras stacionētas visbiežāk – personas sākot no 60 gadiem. Bērniem 0-9 gadu vecuma grupā stacionēšanas risks tikpat liels kā 50-59 gadu vecuma grupā.

Smago pacientu īpatsvars ir nedaudz samazinājies – 7%, un 7 dienu kumulatīvais letālo gadījumu skaits samazinājies par 12% (mirstība joprojām diezgan augsta – vidēji 10 nāves gadījumi dienā).

Visvairāk saslimstība pieaugusi nevakcinētajiem cilvēkiem, tiem ļoti tuvu – cilvēki ar primāro vakcināciju, trešajā vietā – ar balstvakcināciju (pieaugums krietni zemāks).

Risks inficēties ar Covid pagājušajā nedēļā bija 1,1 reizes mazāks cilvēkiem ar primāro vakcināciju, 2,3 reizes mazāks cilvēkiem ar primāro vakcināciju un balstvakcināciju. Attiecībā par stacionētajiem cilvēkiem (pacienti ar pamatdiagnozi – Covid) – 2,2 reizes mazāks risks cilvēkiem ar primāro vakcināciju, 5,7 reizes mazāks cilvēkiem ar primāro vakcināciju un balstvakcināciju. Vakcinācijas efekts attiecībā uz mirstību – 2,6 reizes mazāks risks cilvēkiem ar primāro vakcināciju, cilvēkiem ar primāro vakcināciju un balstvakcināciju – 5,5 reizes mazāks.

Reinfekcijas gadījumi – to skaits joprojām pieaug (10,1% no visiem infekcijas gadījumiem).

Kopējā tendence ES – redzams, saslimstības rādītāji samazinās. Mirstības pieaugums ir ļoti mērens.

Latvijas kaimiņvalstīs – Igaunijā un Lietuvā maksimālais saslimstības periods jau ir pagājis, Latvijā lēni turpināja pieaugt, Dānijā pēc ierobežojošo pasākumu atcelšanas novērojams neliels pieaugums. Mirstības tendence nepieaug, tikai atsevišķās valstīs (Dānijā, Igaunijā, Lietuvā), Latvijā pieauguma nav.

7 un 14 dienu kumulatīvo gadījumu skaits uz 100 000 iedzīvotāju – šie rādītāji uzrāda pakāpenisku stabilizācijas tendenci.

Reproduktivitātes koeficients ir 1,08 (R=1,08) – 100 inficēti cilvēki vīrusu pietiekami ātri nodod vēl 108 cilvēkiem.

Covid izplatība un vīrusa konstatācija notekūdeņos – vīrusa daudzums monitoringa vietās nemazinās, kas arī atspoguļojas saslimstības pieaugumā.

Primārās veselības noslogojums nedaudz samazinājies, bet joprojām ir ļoti augsts (pacienti ar akūtām augšējo elpceļu infekcijām).

J.Rancāns pateicas par prezentāciju. Dod vārdu ministriju un citu institūciju pārstāvjiem.

T.Paronjanai nav nekā piebilstama.

S.Vistiņai komentāru nav.

I.Vjaksei papildinājumu nav.

S.Armganai arī papildinājumu nav.

O.Paipalai komentāru nav.

R.Kārkliņam nav nekā piebilstama.

U.Zariņš lūdz atbalstīt rīkojuma grozījumus.

M.Šteins arī lūdz atbalstīt rīkojuma grozījumus.

D.Brūklītim papildinājumu nav.

D.Merirands lūdz atbalstīt rīkojuma grozījumus. Informē, ka ierobežojumu mīkstināšana notikusi 2 blokos: 1) sabiedriskajā transportā – salona piepildījuma ierobežojums tiks atcelts, saglabāsies prasības par masku valkāšanu, salonu dezinfekciju, salonu vēdināšanu; 2) ceļošana – pasažieri vairs netiks dalīti pēc ceļojuma mērķa (sertifikātu prasība paliek spēkā).

K.Cirsim papildinājumu nav.

I.Rezevskai konceptuālu iebildumu nav.

*Visi pārstāvji aicina atbalstīt rīkojuma grozījumus.*

J.Rancāns dod vārdu deputātiem.

M.Možvillo vaicā par MK rīkojumu Nr.84 – par atstādināšanas termiņiem: formulēts “var tikt pagarināts līdz”, bet kādēļ nav “tiek pagarināts līdz”?

E.Siliņa atbild, ka tā ir juridiskā tehnika.

S.Armagana informē, ka šāda redakcija ir tāpēc, ka darba devējam dota brīva izvēle pašam izlemt, vai pagarināt vai nepagarināt termiņu. Tas nav pienākums.

M.Možvillo jautā (par šo pašu rīkojumu) par pirmsskolas izglītības iestādēm – joprojām ne visās pirmsskolas izglītības iestādēs ir pieejami testi, līdz ar to daudzās minētajās iestādēs mācības nenotiek. Nav īsti skaidrs, kas notiek, kā rīkoties gadījumā, ja tiek konstatēts kāds Covid gadījums.

D.Dambīte komentē, ka attiecībā uz pirmsskolas izglītības iestāžu izglītojamiem rutīnas skrīninga tests nekad nav bijis. Šiem izglītojamiem vienmēr ir pastāvējusi iespēja vai nu ievērot mājas karantīnu 10 dienas, vai ievērot mājas karantīnu 7 dienas, veikt testu un astotajā dienā atgriezties izglītības iestādē. MK 15.02.2022.g. rīkojumā noteikti 2 gadījumi: 1) ja izglītojamais pirmsskolas izglītības iestādē ir noteikts kā kontaktpersona (jo mājās kāds ir saslimis), tad viņam ir iespēja pavadīt mājās 10 dienas; vai 7 dienas, veikt testu un astotajā dienā atgriezties izglītības iestādē; 2) ja kontakts ar inficēto personu bijis ārpus mājsaimniecības, tad izglītojamais pirmsskolas izglītības iestādē atgriežas uzreiz un var neievērot mājas karantīnas nosacījumus.

M.Možvillo izsaka neapmierinātību ar SPKC mājaslapas sadaļu “Mājas karantīna kontaktpersonām” – tajā ievietotā informācija neesot saprotami uztverama.

J.Perevoščikovs atbild, ka kontaktpersonas neaprobežojas tikai ar vienu grupu, tādēļ šī mājaslapas sadaļa izveidota tā, lai katrs varētu atrast sev interesējošo.

M.Možvillo vaicā – ja šobrīd pagarina izejas plānu, nosakot termiņu “1. aprīlis”, vai arī ārkārtējā situācija tiks pagarināta?

E.Siliņa informē, ka ārkārtējā situācija netiks pagarināta – tā pāriet citā režīmā: beidzās visi ārkārtējās situācijas ierobežojumi un no 1. marta sertifikāta prasības saglabājas vēl augstāka riska profesiju grupai darbam un pakalpojumiem, m2 tirdzniecības centros, slēgtajām nozarēm, paliek prasība par masku valkāšanu, bet no 1. aprīļa pārsvarā viss paliek rekomendāciju veidā (maskas, vakcinācija).

M.Možvillo interesējas – ja ir noteikts cilvēku skaits, cik var atrasties veikalā, kāda vēl ir jēga pieprasīt sertifikātus. Vai nevar atcelt lietot QR kodus?

J.Feldmane skaidro, ka nevar teikt, ka vakcinācijai nav nozīmes. Arī primārā vakcinācija pasargā no smagas saslimšanas un nāves gadījumiem, un šī aizsardzība ir pietiekami augsta. Sertifikāti ir papildu pasākums, lai mazinātu neaizsargāto cilvēku atrašanos nedrošā, paaugstināta riska vidē.

M.Možvillo jautā par to, kāds ir progress medicīnas darbinieku Covid piemaksu jautājuma risināšanā?

J.Feldmane atbild, ka detalizēts plāns būs pieejams aprīlī. Notiek darbs pie tā, lai piemaksu samazināšana notiktu pakāpeniski, tiek vērtēts, kuros gadījumos vispirms atteikties no piemaksām. Ņems vērā, kurām ārstniecības personām būs algas paaugstinājums (plānots nākamajā gadā). Paralēli tiek strādāts, lai pēc iespējas ātrāk tiktu ieviests jauns darba samaksas modelis, kas arī dotu iespēju palielināt darba samaksu atbilstoši slodzei tajās ārstniecības iestādēs, kur bija lielākais Covid piemaksu īpatsvars.

M.Možvillo interesējas, par testu trūkumu skolās – vai testi ir iepirkti un piegādāti?

D.Dambīte komentē, ka izglītības iestādēm testi ir piegādāti. Testi tiek piegādāti prioritāri tiem, kam to apjoms strauji samazinās. Jaunās testu piegādes ir paredzētas 18.02.

M.Možvillo jautā, vai Iekšlietu ministrijai pietiek testu? Min publikāciju presē.

M.Šteins skaidro, ka viņu rīcībā nav informācijas, ka testu pietrūktu.

R.Bergmanis papildina, ka redzējis publikāciju par lieliem izaicinājumiem iekšlietu sistēmā (IeM esot izmantojusi iekšējos resursus, lai nodrošinātu darbības nepārtrauktību).

Atgādina par vēlmi tikt iepazīstinātam ar citu valstu praksi, kādēļ pieņemti tādi vai citādi lēmumi (piemēram, salīdzinošā formā ar Igauniju un Lietuvu). Lūdz rast iespēju to saņemt nākamajā sēdē.

**J.Rancāns** aicina nosūtīt šo informāciju.

**M.Šteins** papildina, ka ir bijušas dažas aizkavēšanās ar testu piegādi, šobrīd visi testi ir piegādāti. Atsevišķos gadījumos sabiedriskajos medijos publicētā informācija nav apstiprinājusies.

**J.Rancāns** apkopo uzklausīto informāciju par epidemioloģisko situāciju. Aicina atbalstīt minētos Ministru kabineta noteikumus.

*Deputātiem nav iebildumu, komisija pieņem uzklausīto informāciju zināšanai.*

**J.Rancāns** pateicas visiem sēdes dalībniekiem par diskusiju un aicina deputātus balsot par atbalstu komisijas sagatavotajam Saeimas lēmuma projektam   [“Par Ministru kabineta 2022. gada 10. februāra rīkojumu Nr. 84 un Ministru kabineta 2022. gada 11. februāra rīkojumu Nr. 85, ar kuriem grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”"](https://titania.saeima.lv/LIVS13/saeimalivs_lmp.nsf/0/016D8178299BF048C22586A200370007?OpenDocument).

*Notiek balsošana.*

*Par – 6 (J.Rancāns, E.Šnore, A.Bašķis, A.Latkovskis, M.Šteins, A.Zakatistovs); pret – 1 (M.Možvillo); atturas – 1 (I.Klementjevs); R.Bergmanis nepiedalās balsojumā.*

*Deputāti* ***atbalsta*** *Ministru kabineta 2022. gada 10. februāra rīkojumu Nr. 84 un Ministru kabineta 2022. gada 11. februāra rīkojumu Nr. 85, ar kuriem grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”.*

**J.Rancāns** aicina pieteikties, ja kāds vēlas būt referents par lēmuma projektu.

*Deputāti nepiesakās.*

**J.Rancāns** piedāvā M.Možvillo kandidatūru referentam par lēmuma projektu.

*E.Šnore piesakās būt par referentu lēmuma projektam, referents par lēmuma projektu – E.Šnore.*

*Deputātiem nav iebildumu.*

**LĒMUMS:**

- atbalstīt un virzīt izskatīšanai Saeimā lēmuma projektu “Par Ministru kabineta 2022. gada 10. februāra rīkojumu Nr. 84 un Ministru kabineta 2022. gada 11. februāra rīkojumu Nr. 85, ar kuriem grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu””;

- noteikt par referentu par lēmuma projektu E.Šnori.

5. Iespējamā komisijas iniciatīva grozījumiem Covid-19 infekcijas izplatības pārvaldības likumā.

**J.Rancāns** informē par saņemto vēstuli, ar kuru Veselības ministrija iesniedz Saeimas Aizsardzības, iekšlietu un korupcijas novēršanas komisijai Covid-19 infekcijas izplatības pārvaldības likuma grozījuma projektu un lūdz komisijai šo priekšlikumu izskatīt š.g. 16. februāra komisijas sēdē un virzīt kā komisijas priekšlikumu grozījumam Covid-19 infekcijas izplatības pārvaldības likumā (lai atrisinātu problēmjautājumus ar vakcīnu pārpalikumu). Dod vārdu likumprojekta autoriem.

**D.Spaliņa** komentē, ka VM regulāri virza Ministru kabinetam izskatīšanai informatīvos ziņojumus par Covid-19 vakcīnu portfeli un tā pārvaldības jautājumiem, tajā skaitā vakcīnu atsavināšanās jautājumiem. Pirmdien šis jautājums tika skatīts koalīcijā un tika saņemts koalīcijas atbalsts pēc iespējas drīzāk rast risinājumu, jo konstatēts, lai atsavinātu vakcīnas pārdošanas ceļā, tam šobrīd nav atbilstoša tiesiskā regulējuma Publiskas personas mantas atsavināšanas likumā.

Līdz šim vakcīnas ir atsavinātas ziedošanas ceļā (tas ir paredzēts minētajā likumā).

Lai būtu iespējams atsavināt vakcīnas pret Covid-19 pārdošanas ceļā citai valstij, pamatojoties uz Ministru kabineta pieņemtu lēmumu, ir nepieciešams grozījums Covid-19 infekcijas izplatības pārvaldības likumā, paredzot speciālo normu vakcīnu pārdošanai, nepiemērojot Publiskas personas mantas atsavināšanas likumu, tādēļ lūdz komisiju atrisināt šo situāciju – atbalstīt likumprojektu par grozījumiem Covid-19 infekcijas izplatības pārvaldības likumā, un nostiprināt tiesisko regulējumu vakcīnu pārdošanai (nosakot, ka vakcīnas ir atsavināmas pārdošanas ceļā ārvalstu valdībām, nepiemērojot Publiskas personas mantas atsavināšanas likumu, jo tajā nav atbilstoša regulējuma).

Par katru konkrēto vakcīnu pārdošanas darījumu lēmumu pieņemtu MK un iegūtie naudas līdzekļi tiktu ieskaitīti valsts pamatbudžeta ieņēmumos.

Lūdz piedāvāto grozījumu Covid-19 infekcijas izplatības pārvaldības likumā izskatīt steidzamības kārtā, ņemot vērā vakcīnu pārdošanas jautājuma aktualitāti (šobrīd Latvijā pieejamais vakcīnu daudzums pārsniedz pieprasījumu; vakcīnu derīguma termiņi ir ierobežoti). Sadarbībā ar Ārlietu ministriju tiek meklēti darījuma partneri, bet pagaidām vēl tādi nav atrasti.

**J.Rancāns** prognozē, ka ātrākā virzība uz Saeimas plenārsēdi pirmajā lasījumā varētu būt 24. februārī. Otrais lasījums sanāktu 3. martā, bet spēkā stāšanās – 4.-7. marts.

**D.Spaliņa** atbild, ka šāds laika rāmis būtu pieņemams.

**L.Millere** skaidro, ka attiecībā uz pašu ideju JB nav konceptuālu iebildumu. Attiecībā uz steidzamību – arī piekrīt, kā arī par minētajiem iespējamiem saprātīgiem termiņiem. Likumprojektā varētu ietvert normu, ka tas stājas spēkā nākamajā dienā pēc izsludināšanas. Vērš uzmanību, ka vēl nepieciešams sagatavot anotāciju (ietverot finanšu aprēķinus), kā arī šis priekšlikums jānoformē atbilstoši likumprojekta prasībām.

**M.Možvillo** uzskata, ka neizlietotās vakcīnas būtu jāatgriež ražotājiem. Valstij nav ar to jānodarbojas.

**D.Spaliņa** komentē, ka atgriezt atpakaļ jau nopirktās vakcīnas ražotājam nevar – līguma nosacījumi paredz tikai ziedot vai pārdot.

**R.Bergmanis** pauž viedokli, ka ir jādod iespēja, lai to likumiski varētu darīt, jācenšas nezaudēt valsts ieguldīto naudu. Par veidu, stratēģiju vajag domāt.

**J.Rancāns** pateicas sēdes dalībniekiem par diskusiju unaicina deputātus atbalstīt konceptu, ka šo VM priekšlikumu virza kā komisijas likumprojektu uz Saeimas nākamās nedēļas plenārsēdi, attiecīgi noformējot un sagatavojot anotāciju, un atbalstīt tā steidzamību, jo ir nepieciešams atgūt valsts ieguldītos līdzekļus.

**J.Rancāns** aicina atbalstīt VM priekšlikumu kā **komisijas likumprojektu** un balsot.

*Notiek balsošana.*

*Par – 8 (J.Rancāns, E.Šnore, A.Bašķis, R.Bergmanis, A.Latkovskis, M.Možvillo, M.Šteins, A.Zakatistovs); pret – nav; atturas – nav; I.Klementjevs – nav sasniedzams.*

*Deputāti* ***atbalsta*** *VM priekšlikumu kā* ***komisijas likumprojekta*** *virzīšanu izskatīšanai Saeimas nākamās nedēļas plenārsēdē.*

**J.Rancāns** aicina balsot par **steidzamības** noteikšanu šim likumprojektam.

*Notiek balsošana.*

*Par – 8 (J.Rancāns, E.Šnore, A.Bašķis, R.Bergmanis, A.Latkovskis, M.Možvillo, M.Šteins, A.Zakatistovs); pret – nav; atturas – nav; I.Klementjevs – nav sasniedzams.*

*Deputāti* ***atbalsta*** *likumprojekta* ***steidzamību****.*

**J.Rancāns** aicina noteikt **referentu** šim likumprojektam, aicina pieteikties brīvprātīgos.

*M.Šteins piesakās būt par referentu likumprojektam,* ***referents*** *par likumprojektu –* ***M.Šteins****.*

*Deputātiem nav iebildumu.*

**J.Rancāns** aicina noteikt **priekšlikumu iesniegšanas termiņu** šim likumprojektam.

**M.Šteins** informē, ka tūlīt būs vēl viens Covid likums, un varbūt varētu izskatīt vienkopus.

**L.Millere** norāda uz nepieciešamību likumprojektā ietvert spēkā stāšanās normu, ka likums stājas spēkā nākamajā dienā pēc izsludināšanas.

**J.Rancāns** aicina virzīt likumprojektu **bez priekšlikumu iesniegšanas termiņa noteikšanas**, bet nepieciešamības gadījumam noteikt **priekšlikumu iesniegšanas termiņu –** **pusstundu.**

*Deputātiem nav iebildumu.*

**LĒMUMS:**

**-** atbalstīt VM priekšlikumu kā komisijas likumprojektuunvirzīt to izskatīšanai Saeimas nākamās nedēļas plenārsēdē;

- lūgt Saeimu noteikt likumprojektam steidzamību;

- virzīt likumprojektu bez priekšlikumu iesniegšanas termiņa noteikšanas, bet nepieciešamības gadījumā lūgt noteikt priekšlikumu iesniegšanas termiņu – pusstundu;

- noteikt par referentu M.Šteinu.

J.Rancāns pateicas uzaicinātajām personām par piedalīšanos komisijas sēdē un slēdz sēdi.

Pielikumā: prezentācija uz 31 lp.

Sēde pabeigta plkst. 11.45.

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E. Šnore